 NA STANLEY NGOTHO POLISI wamenasa magunia 26 ya bangi, nyama ya mbuzi aliyechinjwa na vifaa vya kielektroniki vilivyoibwa na kufichwa katika kanisa moja eneo la Ongata Rongai, kaunti ndogo ya Kajiado Kaskazini. Raia wenye ghadhabu mnamo Jumatatu walipata fununu kwamba bidhaa hizo zilikuwa katika kanisa la African B ambapo waliwafumania washukiwa wakitayarisha nyama ya mbuzi. Inadaiwa kulitokea vurumai baina ya umma na “washirika wa kanisa” waliokuwepo. Polisi walifika katika eneo hilo upesi na kuzuia umma kubomoa kanisa hilo. Naibu Kamishna wa Kajiado Kaskazini James Taari ameambia Taifa Leo kwamba walipofanya msako ndani ya kanisa hilo, maafisa walipata magunia 26 ya bangi inayokisiwa inaweza kuuzwa Sh6 milioni, na vifaa vya kielektroniki vilivyoibwa. Mwenye mbuzi aliyechinjwa, alitambua alikuwa wake. Washukiwa wawili wa kiume walikamatwa, licha ya kiongozi wa genge na wahalifu wengine kutoroka. “Hii si kanisa bali ni ngome ya wahalifu. Viongozi wa kanisa watatakiwa kujibu maswali kadhaa. Tunashuku wamekuwa wakiuzia vijana wa eneo hili bangi,” akasema Bw Taari. Amewahimiza raia kuripoti visa vya aina hiyo ili kuwasaidia maafisa kuyavunja magenge ya uhalifu. “Msitishwe na magenge. Mkiona mambo ya aina hii pigeni ripoti haraka iwezekanavyo,” akaongeza. Lakini baadhi ya wakazi wanasema shughuli tata zimekuwa zikiendelea kwa kanisa hilo, huku polisi wakidaiwa kupokea hongo. “Shughuli tata zimekuwa zikiendelea katika kanisa hilo kwa muda mrefu na polisi wakipokea hongo kunyamazia maovu hayo. Magari ya kifahari hufika kwa mandhari ya kanisa lenyewe usiku mkuu,” akasema mkazi mmoja mwenye ghadhabu. Visa vya wizi wa mifugo vinazidi kuripotiwa katika eneo hilo, huku ikidaiwa wezi wanaojifanya kuwa ni Wakristo, huiba mbuzi wa wakazi usiku wa maombi ya ‘kesha’ na kula nyama. Mkazi mwingine, Bw James Muthiga, alisema sasa wanashuku wezi hao huiba mifugo kuichinja na kula nyama kusherehekea uovu wao. “Wanaiba kutoka kwetu na kula wakiwa papa hapa! Ni sharti polisi wakabiliane nao,” akasema Bw Muthiga. Kwa sasa washukiwa wanazuiliwa katika kituo cha polisi cha Ongata Rongai kabla ya kufikishwa mahakamani. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  